Maskavas latviešu teātris "Skatuve"
Šis raksts ir par vēsturisko teātri Maskavā. Par teātri Rīgā skatīt rakstu Teātris "Skatuve". Maskavas latviešu Valsts teātris "Skatuve" sākotnēji, no 1919. līdz 1932. gadam, bija teātra studija, ko vadīja Osvalds Glāznieks, no 1932. līdz 1937. gadam — valsts teātris. Likvidēts 1938. gadā pēc tam, kad padomju režīms, NKVD "nacionālo operāciju" ietvaros īstenojot "Latviešu operāciju", visus teātra darbiniekus — gan radošo personālu, gan tehniskos darbiniekus, ieskaitot garderobistes — apcietināja un nošāva Butovas poligonā. Teātris atradās Strastnoja bulvārī 8 (Страстной бульвар) Maskavā, kur kopš 1924. gada izvietojās arī latviešu kultūras un izglītības biedrība "Prometejs". Pazīstamākā aktrise bija Marija Leiko, kas ansamblim pievienojās tā pēdējā sezonā.